Oktoober 2008

Oktoober 2008, kroonika.

2008. aasta oktoober algas kolmapäeval ja lõppes 31 ööpäeva pärast reedel.

1. oktoober

 Saksamaal Baieri liidumaal astus seoses valitseva Kristlik-Sotsiaalse Liidu viletsate tulemustega parlamendivalimistel tagasi liidumaa peaminister Günther Beckstein.
 San Marinos astusid ametisse kaptenregendid Ernesto Benedettini ja Assunta Meloni.
 Venemaa Ülemkohus otsustas postuumselt rehabiliteerida kommunistide poolt hukatud viimase tsaari Nikolai II ja tema perekonna, tunnistades nad ametlikult poliitiliste repressioonide ohvriks.
 Venemaal Orenburgi oblastis Beljajevka külas varises kokku kohaliku keskkooli trepp. Õnnetuses hukkus viis ja sai vigastada neli õpilast. Järgmisel päeval poos ennast üles hukkunud õpilaste klassijuhataja.
 Ameerika Ühendriikide Kongressi Senat kiitis häältega 74:25 heaks Esindajatekoja poolt varem tagasi lükatud kava 700 miljardi USA dollari ulatuses garantiide andmiseks majandusraskustesse sattunud pankadele. Kava kiideti heaks väikeste muudatustega ja saadeti hääletamiseks tagasi Esindajatekotta.
 Angolas astus ametisse peaminister Paulo Kassoma valitsuskabinet. 
 Eestis viibis ametlikul visiidil Ameerika Ühendriikide aseriigisekretär Daniel Fried.
 Eestis Sagadi mõisas algas Baltimaade ja Beneluxi välisministrite kahepäevane kohtumine.
 Eesti president Toomas Hendrik Ilves koos abikaasa Evelin Ilvesega võttis Kadrioru lossis vastu Pekingis 12. paraolümpiamängudel osalenud Eesti sportlased. Seliliujumises pronksmedali võitnud Kardo Ploomipuule kinkis president Ivo Lille klaasskulptuuri "Rukkilill".
 Eestis Tallinnas avati Rocca al Mare Kaubanduskeskuse uus korpus.

2. oktoober

 Prantsusmaal Pariisis anti Soome ekspresident Martti Ahtisaarile üle UNESCO rahupreemia.
 Suurbritannias astus ennetähtaegselt ametist tagasi Londoni politseiülem Ian Blair, tuues põhjusena toetuse puudumise uue linnapea Boris Johnsoni juhitavas linnavalitsuses.
 Ukraina peaminister Julija Tõmošenko viibis ametlikul visiidil Venemaal, kus ta kohtus Venemaa peaministri Vladimir Putiniga.
 Venemaal pikendas Moskva linnaduuma oma liikmete ja Moskva linnapea ametiaega neljalt aastalt viiele aastale.
 Venemaal otsustas parempoolse erakonna Paremjõudude Liit poliitnõukogu erakonna laiali saata ning moodustada uue partei koostöös Demokraatliku Partei ja liikumisega Kodanlik Jõud.
 Ameerika Ühendriikides toimus asepresidendikandidaatide Joseph Bideni ja Sarah Palini teledebatt.
 Indias jõustus avalikes kohtades suitsetamise keeld.
 Eestis Paldiski Lõunasadamas uppus Soome puksiirlaev Rolle. Õnnetuse ajal laeva pardal inimesi ei olnud, kuid uppumisel tekkis merereostus laevast vette voolanud diislikütusest.
 Eesti president Toomas Hendrik Ilves kohtus Eesti Ametiühingute Keskliidu juhatusega. 
 Eesti Rahvusringhäälingu juhatus nimetas Eurolaulu lauluvõistluse uueks produtsendiks Juhan Paadami asemel Heidy Purga.

3. oktoober

 Hollandi valitsus teatas, et võtab üle rahvusvahelise panga Fortis operatsioonid Hollandi territooriumil, makstes majandusraskustesse sattunud panga varade eest 16,8 miljardit eurot.
 Lõuna-Osseetia pealinnas Tshinvalis plahvatas Venemaa sõjaväebaasi lähistel lõhkeainet transportinud veoauto. Plahvatuses hukkus seitse Vene sõdurit ja veel seitse sai vigastada. Haavatute seas oli ka Venemaa rahuvalveüksuste staabiülem Ivan Petrik, kes suri järgmisel päeval haiglas.
 Venemaa Riigiduuma võttis esimesel lugemisel vastu seaduse täiendavate meetmete kohta Venemaa rahandussüsteemi toetamiseks, mis lubab Venemaa Pangal erapankadele laenude ja garantiide andmiseks kasutada Venemaa kullavarusid.
 Venemaal teatas oma lahkumisest parempoolsest erakonnast Paremjõudude Liit üks erakonna asutajaid, Venemaa endine peaminister Jegor Gaidar.
 Ameerika Ühendriikide Kongressi esindajatekoda kiitis häältega 263:171 heaks 1. oktoobril Senati poolt vastu võetud kava 700 miljardi USA dollari ulatuses garantiide andmiseks majandusraskustesse sattunud pankadele.
 Vanuatu parlamendis kukkus läbi umbusaldusavaldus peaminister Edward Natapei valitsusele. Umbusaldamist toetas 20, vastu oli 31 parlamendiliiget.
 Eestit külastas NATO sõjalise komitee aseesimees, Ameerika Ühendriikide kindralleitnant Karl Eikenberry.
 Eestis viibis ametlikul visiidil Malta välisminister Tonio Borg.

4. oktoober

 Prantsusmaal Pariisis toimus Euroopa Komisjoni, Euroopa Keskpanga ja Euroopa Liidu suurte liikmesriikide juhtide kohtumine, kus arutati vajadust rahanduskriisi ohjamiseks ühise rahanduspoliitika abil. Sobivate lahendusteni kohtumisel ei jõutud.
 Saksamaal lõppesid tulemusteta kõnelused kinnisvaralaene rahastava suurpanga Hypo Real Estate ja erapankade konsortsiumi vahel. Majandusraskustesse sattunud Saksamaa suuruselt teise panga osakute müügis ja pangale garantiide andmise osas ei jõutud kokkuleppele.
 Ameerika Ühendriikides süüdistas Vabariikliku Partei asepresidendikandidaat Sarah Palin Demokraatliku Partei presidendikandidaati Barack Obamat sidemetes Ühendriikide terrorirühmitustega, viidates Obama kunagisele seotusele organisatsiooniga Weather Underground.
 Iraagi pealinna Bagdadi põhjaosas põrkasid sõjaväebaasi maandumisel kokku kaks Ameerika Ühendriikide armeele kuulunud Black Hawk helikopterit. Hukkus üks Iraagi sõdur, veel kaks Ameerika Ühendriikide ja kaks Iraagi sõdurit said vigastada.
 Põhja-Korea riiklik uudisteagentuur KCNA teatas 50 päeva avalikkuse eest varjul olnud tegeliku riigijuhi Kim Yŏng-il osalemisest jalgpallimatšil. Matši toimumise kuupäeva kohta teavet ei antud.
 Zimbabwes lõppesid tulemusteta kõnelused president Robert Mugabe ja opositsiooniliidri Morgan Tsvangirai vahel. Kõneluste eesmärgiks olnud ühise valitsuskabineti moodustamises kokkuleppele ei jõutud.
 Eestis Tallinna Linnahallis toimus kongress, millega tähistati kahekümne aasta möödumist Rahvarinde asutamisest.

5. oktoober

 Paavst Benedictus XVI avas Vatikanis roomakatoliku kiriku sinodi, millest võtab osa enam kui kakssada kardinali ja piiskoppi. Sinodi põhiküsimuseks on sel aastal kaasaja ühiskonna vähene huvi Piibli vastu.
 Bosnias ja Hertsegoviinas toimusid kohalike volikogude valimised.
 Gruusias Lõuna-Osseetia lähedal Gori linna naabruses lammutasid Venemaa sõdurid esimese kontrollpunkti.
 Saksamaa valitsus ja erapankade konsortsium esitas uue plaani majandusraskustesse sattunud suurpanga Hypo Real Estate päästmiseks, lubades eraldada pangale halbade laenude garantiina 50 miljardit eurot.
 Türgis Malkara linnas Kreeka piiri lähedal sai maanteel ümber läinud peamiselt Birmast pärit immigrante vedanud veoautos surma 18 ning vigastada 23 inimest.
 Venemaa koosseisu kuuluva Tšetšeeni Vabariigi president Ramzan Kadõrov allkirjastas määruse, millega nimetati pealinna Groznõi peatänav Võidu prospekt ümber Vladimir Putini prospektiks.
 Afganistanis vahistasid NATO lipu all tegutsevad rahvusvahelised julgeolekujõud (ISAF) islamistliku äärmusliikumise Taliban kõrge juhi Mullah Sakhī Dadi ning veel ühe äärmuslaste liidri.
 Kõrgõzstanis Oši oblastis toimus Moskva aja järgi kella 22 paiku 6,3-palline maavärin, mille epitsenter asus Nura küla lähistel. Looduskatastroofis hukkus 72 inimest ja hävis Nura küla 120 hoonet.
 Tai pealinnas Bangkokis toimusid kuberneri (linnapea) valimised. Ametisse valiti tagasi senine linnapea Apirak Kosayothin.

6. oktoober

 Rootsi Kuninglik Meditsiiniinstituut kuulutas välja Nobeli füsioloogia- või meditsiiniauhinna laureaadid. Auhinna said saksa teadlane Harald zur Hausen inimese papilloomiviiruse avastamise eest ning prantsuse teadlased Françoise Barré-Sinoussi ja Luc Montagnier inimese immuunpuudulikkuse viiruse HIV avastamise eest.
 Saksamaal valis Mecklenburg-Vorpommerni liidumaa parlament Erwin Selleringi liidumaa uueks peaministriks.
 Taani valitsus võttis vastu otsuse tagada edaspidi kõigi pankade klientide hoiused sõltumata hoiuse suurusest saja protsendi ulatuses. Seni kehtis hoiuste tagamisel 300 000 Taani krooni ülempiir.
 Vene Õigeusu Kirikus jõustus Püha Sinodi otsus, millega võeti endiselt Anadõri ja Tšukotka piiskopilt Diomidilt piiskopipühitsus ja taandati ta tavaliseks mungaks. Piiskop oli varem süüdistanud kirikut koostöös "jumalavastase võimuga" ja "alistumises oikumeenia valeõpetusele". 
 Eestis jõudis valitsuskoalitsiooni eestseisus kokkuleppele kaotada kuni 313 000 Eesti krooni suuruste pangahoiuste puhul kümneprotsendiline omavastutuse määr ning tagada vastavad hoiused saja protsendi ulatuses.
 Eestis läks ajaleht SL Õhtuleht ametlikult üle uuele nimele Õhtuleht.

7. oktoober

 Rootsi Kuninglik Teaduste Akadeemia kuulutas välja Nobeli füüsikaauhinna laureaadid. Auhinna said jaapanlasest USA füüsik Yōichirō Nambu spontaanse sümmeetria rikkumise mehhanismi avastamise eest subatomaarses füüsikas ning jaapanlased Makoto Kobayashi ja Toshihide Maskawa sümmeetriarikkumise avastamise eest, mis ennustas vähemalt kolme liiki kvarkide olemasolu.
 Maa atmosfääri jõudis meteoorkeha 2008 TC3. See oli esimene meteoorkeha, mis avastati enne tema kokkupuudet atmosfääriga.
 Tai asepeaminister Chavalit Yongchaiyudh astus tagasi, võttes vastutuse 69 vigastatuga lõppenud politsei ja meeleavaldajate kokkupõrgete eest.

8. oktoober

 Rootsi Kuninglik Teaduste Akadeemia kuulutas välja Nobeli keemiaauhinna laureaadid. Auhinna said jaapanlane Osamu Shimomura ning ameeriklased Martin Chalfie ja Roger Y. Tsien, kes leidsid võimaluse rakendada meduusidel esinevat helendavat proteiini biotehnoloogias.
 Gruusia siseministeeriumi teatel viis Venemaa oma väeüksused Gruusia territooriumilt välja.
 Ukraina president Viktor Juštšenko saatis laiali riigi parlamendi ning teatas uute üldvalimiste korraldamisest.

9. oktoober

 Ukraina president Viktor Juštšenko määras ennetähtaegsete parlamendivalimiste toimumise ajaks 7. detsembri 2008.
 Maldiivide esimestel demokraatlikel presidendivalimistel ei saavutanud ükski kandidaat häälteenamust. Teises voorus 29. oktoobril on vastamisi riigi praegune president Maumoon Abdul Gayoom ja tema häälekaim oponent Mohamed Nasheed.
 Montenegro ja Makedoonia tunnustasid Kosovo iseseisvust. Serbia väljendas oma pahameelt Montenegro otsuse suhtes, saates riigist välja Montenegro suursaadiku.
 Ungaris Budapestis NATO kaitseministrite kohtumisel avati NATO strateegilise õhutranspordivõime (SAC) programm, mille raames saab Eesti igal aastal kuni 45 lennutunni ulatuses kasutada nii välismissioonidel kui ka NATO reageerimisjõudude ja ELi lahingugruppide võimalikes operatsioonides C-17 Globemaster tüüpi strateegilisi transpordilennukeid. Lisaks rahalisele osalusele täidab Eesti programmi juures kaks allohvitseri kohta.
 Rootsi Akadeemia kuulutas välja Nobeli kirjandusauhinna laureaadi. Auhinna sai prantslane Jean-Marie Gustave Le Clézio.
 Eestisse saabus kolmepäevasele visiidile Türgi president Abdullah Gül.
 Eesti valitsus otsustas tõsta hoiuste tagamise ja hüvitamise piirmäära 20 000 eurolt 50 000 euro ehk 782 330 kroonini.
 Eestis Jõhvis Viru vanglas võtsid kaks kinnipeetavat pantvangi vangla pedagoogi, nõudes raha ja autot põgenemiseks. Vanglal ja politseil õnnestus paari tunniga pantvang vabastada.

10. oktoober

 Kongo Demokraatliku Vabariigi uueks peaministriks sai Adolphe Muzito.
 Peruu president võttis vastu korruptsiooniskandaali tõttu tagasi astunud valitsuskabineti lahkumisavalduse.
 Norras Oslos kuulutas Nobeli Komitee välja Nobeli rahuauhinna laureaadi. Auhinna sai Soome diplomaat ja endine president Martti Ahtisaari pikaajalise töö eest rahvusvaheliste konfliktide lahendamisel.
 Interpoli uueks presidendiks valiti Singapuri politseiülem Khoo Boon Hui.
 USA-s Newarkis juhatas New Jersey Sümfooniaorkestri muusikadirektor Neeme Järvi Erkki-Sven Tüüri IV sümfoonia "Magma" USA esmaettekannet, kus ka helilooja ise kohal viibis.
 Eestisse saabus kahepäevasele visiidile Gruusia välisminister Eka Tkešelašvili.
 Eestis Saaremaal Salme alevikus leiti väljakaevamistel unikaalse laeva jäänused. Varem on samast kohast leitud hulganisti inimluid ja mitmesuguseid tarbeesemeid.

11. oktoober
 Ukraina Kiievi ringkonnahalduskohus peatas Julia Tõmošenko Bloki kaebuse alusel president Viktor Juštšenko ülemraada laialisaatmist ja ennetähtaegseid parlamendivalimisi puudutava seadluse jõustumise.
 USA kustutas Põhja-Korea terrorismi toetavate riikide nimekirjast pärast seda, kui Põhja-Korea nõustus oma tuumaseadmete kontrollimismeetmetega. Otsus tekitas pahameelt Jaapanis, kes ootab siiani vastuseid aastaid tagasi röövitud jaapanlaste juhtumi kohta.
 Euroopa Liidu Gruusias viibivate vaatlejate kinnitusel on Venemaa kinni pidanud vägede väljaviimise tähtajast.
 Põhja-Kaukaasias toimus tugev maavärin epitsentriga Tšetšeenias Šelkovskaja rajoonis, 122 kilomeetrit Mahhatškalast loodes. 5,5–8-magnituudine maavärin põhjustas purustusi ja vähemalt 13 inimese surma.
 Austria vastuoluline poliitik, Austria Tuleviku Liidu (BZÖ) liider Jörg Haider hukkus autoavariis.
 Eesti astus Rahvusvahelisse Arenguassotsiatsiooni (International Development Association, IDA)

12. oktoober
 Leedus toimusid parlamendivalimised. Samal ajal peetud referendum Ignalina tuumaelektrijaama võimaliku sulgemise kohta kukkus liiga vähese osaluse tõttu läbi. 
 NATO ja Afganistani üksused tapsid riigi lõunaosas Helmandi provintsis 65 Ţālebāni mässulist.
 Kasahstanist Bajkongõri kosmodroomilt startis koos USA astronaudi Micheal Fincke ja Venemaa kosmonaudi Juri Lontšakoviga kosmoseturistina Venemaa kosmoselaeva Sojuz TMA-13 pardal rahvusvahelise kosmosejaama poole USA videomängude arendaja Richard Garriott.

13. oktoober
 Leedu 12. oktoobril toimunud üldvalimised võitis opositsiooniline konservatiivide ja kristlike demokraatide erakond Isamaaliit.
 Washingtonis 6. kuni 13. oktoobrini toimunud Maailmapanga ja Rahvusvahelise Valuutafondi aastakoosolekul püüti leida lahendusi maailmamajandust tabanud kriisile ning saavutati muu hulgas üksmeel hoiuste tagamisel.
 Rootsi Riigipank kuulutas välja Nobeli majandusauhinna laureaadi. Auhinna sai USA majandusteadlane Paul Krugman, keda tunnustati selle eest, et ta on integreerinud rahvusvahelise kaubanduse ja majandusgeograafia uurimisvaldkonnad.
 Euroopa Liit otsustas peatada kuueks kuuks osa Valgevene suhtes kehtestatud sanktsioonidest, sealhulgas president Alaksandr Łukašenkale kehtestatud sissesõidukeelu.
 Eesti suursaadik Leedus Tiit Naber andis Leedu presidendile Valdas Adamkusele üle oma volikirja.

14. oktoober
 Kanada ennetähtaegsed parlamendivalimised võitis võimuloleva peaministri Stephen Harperi juhitav Kanada Konservatiivne Partei.
 Süüria ja Liibanon otsustasid sõlmida diplomaatilised suhted.
 Ukraina president Viktor Juštšenko likvideeris Kiievi ringkonnahalduskohtu, mis oli peatanud presidendi ülemraada laialisaatmist ja ennetähtaegseid parlamendivalimisi puudutava seadluse täitmise.
 Montenegro pealinnas Podgoricas avaldasid tuhanded serbiameelsed meelt Montenegro valitsuse otsuse vastu tunnustada Kosovo iseseisvust.
 Ameerika Ühendriikides Californias Los Angelese ümbruses kolmandat päeva rohkem kui 6000 hektaril lõõmavate maastikutulekahjude eest on evakueeritud tuhandeid inimesi; kaks inimest on hukkunud. 
 Hiina pealinnas Pekingis viidi õhusaaste vähendamiseks uuesti sisse liikluspiirangud, mille tulemusel loodetakse keskmise liiklusvoolu vähenemist 6,5% võrra.
 Eesti suursaadik Belgia Kuningriigis Karin Jaani andis Belgia kuningale Albert II-le üle oma volikirja.
 Transpordifirma SuperSeaCat katkestas majanduslike raskuste tõttu oma Tallinna ja Helsingi vahelise laevaliini operatsioonid.

15. oktoober
 2008. aasta Aserbaidžaani presidendivalimised: Aserbaidžaani presidendivalimised võitis riigi praegune president İlham Əliyev. Suuremad opositsioonirühmitused valimistel ei osalenud, sest ei pidanud neid demokraatlikeks.
 Brüsselis algas kahepäevane Euroopa Liidu tippkohtumine, kus peateemaks on ülemaailmne panganduskriis, kuid kõne all on ka immigratsioonipoliitika ning energia- ja keskkonnaküsimused.
 2008. aasta Ameerika Ühendriikide presidendivalimised: USA presidendikandidaatide Barack Obama ja John McCaini vahel toimus viimane televäitlus.
 Tai ja Kambodža piiril toimus tulistamine vaidlusalase muistse Preăh Vĭhéari templi ümbruses kogunenud vägede vahel.
 Eesti president Toomas Hendrik Ilves ja Evelin Ilves alustasid kolmepäevasest töövisiiti Suurbritanniasse.
 Hiinas visiidil viibiv Tallinna linnapea Edgar Savisaar kohtus Pekingi linnapea Guo Jinlongiga.
 Eesti Kunstimuuseumi direktoriks kinnitati viieks aastaks senine Kumu direktor Sirje Helme, kes asub tööle 1. jaanuaril 2009.
 Tallinna Vabaduse väljak suleti tavaliiklusele ehitustööde tõttu kaheksaks kuuks.

16. oktoober
 Saksamaa Liidupäev otsustas pikendada riigi sõjalist missiooni Afganistanis kuni detsembrini 2009 ning suurendada vägede koosseisu 3500-lt inimeselt 4500-le.
 Hispaanias otsustati alustada põhjalikku Franco režiimi aegsete inimõiguste rikkumiste uurimist.
 Svaasimaa peaministriks nimetati Barnabas Sibusiso Dlamini.
 Argentinas Buenos Aireses algas kohus riigi endise presidendi Carlos Menemi üle, keda süüdistatakse ebaseaduslikus relvamüügis 1990. aastate alguses sõdivatele Horvaatiale ja Ecuadorile.
 Vaikses ookeanis Guatemala ja Mehhiko piiri lähedal paarikümne kilomeetri kaugusel rannikust toimus maavärin tugevusega 6,5 magnituudi.
 Afganistanis Helmandi provintsis sai rahvusvaheliste vägede õhurünnakus surma vähemalt 18 tsiviilisikut.
 Eestis valis Pressinõukogu oma uueks esimeheks Postimehe peatoimetaja Merit Kopli.
 Eestis ostis TEA kirjastus 100% Ilo Kirjastuse aktsiatest.
 Tallinna kinos Coca Cola Plaza esilinastus eesti mängufilm "Detsembrikuumus".

17. oktoober
 ÜRO Peaassamblee valis uued ÜRO Julgeolekunõukogu roteeruvad liikmed: Jaapan, Türgi, Austria, Mehhiko ja Uganda vahetavad alates 2009. aasta algusest välja Belgia, Indoneesia, Itaalia, Panama ja Lõuna-Aafrika Vabariigi.
 Zimbabwe järjekordsed võimuläbirääkimised president Robert Mugabe ja opositsiooniliidri Morgan Tsvangirai vahel lõppesid ebaõnnestumisega.
 USA president George W. Bush teatas umbes kuu aja pärast kehtima hakkavast viisavabadusest Eesti, Läti, Leedu, Tšehhi, Slovakkia, Ungari ja Lõuna-Korea kodanikele.
 Hiina otsustas kehtima jätta osa Pekingi olümpiamängude ajaks välismaa ajakirjanikele kehtestatud leebemaid reegleid, mis lubavad muu hulgas intervjueerida inimesi ilma eelnevalt ametivõimudelt luba küsimata.
 Saksamaa Liidupäev kiitis heaks 480 miljardi eurose päästeplaani pangasüsteemi toetuseks.
 Suurbritannias visiidil viibivad president Toomas Hendrik Ilves ja Evelin Ilves kohtusid Londonis kuninganna Elizabeth II-ga. Toomas Hendrik Ilves külastas ka Headley Courti taastusravikeskust ning kohtus kahe Afganistanis haavata saanud Eesti sõduriga.
 Eesti välisminister Urmas Paet alustas kahepäevast visiiti Kasahstani.

18. oktoober
 Tšehhis toimunud kohalikel valimistel saavutas võidu opositsiooniline Tšehhi Sotsiaaldemokraatlik Partei. Ka parlamendivalimistel, mille käigus valiti kolmandik Senati liikmetest, saatis edu sotsiaaldemokraate.
 USA-s Camp Davidis toimunud USA presidendi George W. Bushi kohtumisel Prantsusmaa presidendi Nicolas Sarkozy ja Euroopa Komisjoni presidendi José Manuel Barrosoga arutati ettepanekut algatada majanduskriisi leevendamiseks maailma liidrite tippkohtumiste sari.
 Saksamaa Sotsiaaldemokraatlik Partei kinnitas oma liidukantsleri kandidaadiks 2009. aasta parlamendivalimistel Angela Merkeli valitsuse välisministri Frank-Walter Steinmeieri. Partei uueks esimeheks valiti Franz Müntefering.
 Hiinas Pekingis oma esimesel välisvisiidil viibiv Pakistani president Asif Ali Zardari ja Hiina valitsus sõlmisid lepingu, mille järgi Hiina ehitab Pakistani kaks uut tuumajaama.
 Iraagi pealinnas Bagdadis avaldasid kümned tuhanded Muqtadā aş-Şadri toetajad meelt USA vägede kohalviibimise aja pikendamise vastu.
 Eesti välisminister Urmas Paet kohtus Astanas Kasahstani peaministri Kärim Mäsimovi ja välisministri Marat Täžiniga. Räägiti muu hulgas riikide majanduslikust koostööst, transiidist ja ülesehitustööst Afganistanis.

19. oktoober
 2008. aasta Ameerika Ühendriikide presidendivalimised: Ameerika Ühendriikide endine välisminister ja erukindral Colin Powell teatas, et toetab Demokraatliku Partei presidendikandidaati Barack Obamat.
 Afganistani lõunaosas Kandahāri provintsis peatasid Ţālebāni võitlejad maanteel sõitnud bussid 50 reisijaga ja tapsid umbes 30 inimest.
 Sudaani lõunaosas rööviti 9 kohalikus naftatööstuses töötavat hiinlast, kelle vabastamise eest nõutakse vastutasuks osalust naftaäris.
 Tansaania president Jakaya Kikwete kohtus Dar es Salaamis protestivate albiinodega, kes nõuavad abinõude rakendamist massilise albiinode mõrvamise lõpetamiseks. Viimase aasta jooksul on Tansaania maapiirkondades tapetud vähemalt 30 albiinot, sest usutakse, et nende kehaosadest saadav nõiajook toob jõukust.
 Hiina kohus määras surmanuhtluse Pekingi endisele aselinnapeale Liu Zhihuale altkäemaksuvõtmise eest ajal, mil ta korraldas olümpiaobjektide ehitust. Hea käitumise korral võidakse karistus muuta eluaegseks vangistuseks.
 Vietnami keskosas on paduvihmadest tingitud üleujutused nõudnud vähemalt 7 inimese elu ning hävitanud tuhandeid kodusid. 
 NASA saatis teele satelliidi IBEX, mille ülesanne on kaardistada Päikesesüsteemi ja tähtedevahelise kosmose piirialasid.
 Eesti välisminister Urmas Paet kohtus Astanas Katari rahvusvahelise koostöö ministri Khālid ibn Muḩammad Al-'Aţīahiga, et arutada riikidevahelist poliitilist ja majanduslikku koostööd.
 Eestis Toris Eesti sõjameeste mälestuskirikus anti Rüütliristi kavalerile Harald Nugiseksile üle Eesti Rahva Tänumedal.
 Eestis lõppes 29. septembril alanud kümnendi suurim reservväelaste õppekogunemine "Siil".

20. oktoober
 Kanada parlamendivalimistel kaotuse saanud opositsioonilise liberaalse partei juht Stéphane Dion teatas oma tagasiastumisest partei esimehe kohalt.
 Mehhiko valitsus kiitis heaks kuu aja pärast kehtima hakkava lepingu, mille kohaselt saadetakse illegaalselt riiki saabunud USA-sse pürgivad kuubalased Kuubale tagasi.
 Botswana endine president Festus Mogae pälvis 2008. aasta Mo Ibrahimi Sihtasutuse 5 miljoni dollari suuruse auhinna Aafrika silmapaistvatele liidritele.
 Türgis algas kohtuprotsess 86 inimese üle, keda süüdistatakse ilmaliku riigi kaitseks korraldatud rünnakutes ja armee provotseerimises riigipöörde korraldamiseks. 
 Mehhiko kirdeosas Reynosas hukkus vanglas toimunud võistlevate grupeeringute vahelises arveteklaarimises vähemalt 21 inimest.
 Indoneesias toimus 6-magnituudine maavärin, mille epitsenter oli Sulawesi saarel asuvast Palu linnast 144 kilomeetrit kirdes.
 Rootsi valitsus teatas, et toetab riigi finantsinstitutsioone enam kui 1,5 triljoni Rootsi krooniga.
 Eesti piirivalveameti peadirektor Roland Peets arutas Moskvas Venemaa piirivalvejuhtidega Eesti ja Venemaa 1994. aasta piirivalve koostööleppe uuendamist.
 AS Postimees ostis venekeelset ajalehte Den za Dnjom välja andva Den za Dnjom Kirjastus OÜ, mis jääb tegutsema Postimehe tütarettevõttena.
 Tartumaal Rannu rahvamajas avati oktoobri lõpuni kestvad raamatukogupäevad "Loeb, mida loed".

21. oktoober
 Soomes Vantaas Königstedti mõisas kohtusid Ameerika Ühendriikide armee staabiülemate ühendkomitee esimees admiral Michael Mullen ja Venemaa kindralstaabi ülem armeekindral Nikolai Makarov, et leevendada riikide vahel muu hulgas Gruusia sõja ja Poola ja Tšehhi raketikaitsekilpide paigaldamise tagajärjel tekkinud pingeid.
 Boliivia presidendil Evo Moralesel õnnestus soovitud põhiseadusemuudatused riigi parlamendis läbi suruda ning saata need rahvahääletusele jaanuaris 2009. Vastutasuks pidi Morales andma lubaduse, et ei kandideeri presidendiks enam üle ühe korra.
 India Jammu ja Kashmiri osariigi ja Pakistani Põhjaalade vahel taasavati üle 60 aasta vaidlusalast Kashmiri jagavat kontrolljoont ületav iidne kaubatee. 
 Afganistanis Ghaznī provintsis käskis islamistlik rühmitus Ţālebān mobiilside võrgud välja lülitada, et raskendada rahvusvahelistel vägedel enda tabamist.
 Kreekas toimus protestiks konservatiivse valitsuse majanduspoliitika vastu 24-tunnine üldstreik, mis seiskas muu hulgas lennud Kreekasse ja riigist välja ning pankade, koolide ja ühistranspordi tegevuse.
 Helsingi linnakohus kuulutas välja SuperSeaCati pankroti.
 Eesti Riigikogu kiitis heaks põlevkivi kasutamise riikliku arengukava 2015. aastani, mis lubab kaevandada maksimaalselt 20 miljonit tonni põlevkivi aastas.
 NATO õhuväed katsetasid Eesti õhuruumis tankerlennukite kasutamist. Harjutusest võtsid osa seitsme riigi õhuväed ja 15 lennukit.
 Eesti peaminister Andrus Ansip võõrustas Toompeal Stenbocki majas Pekingi olümpiamängude medalivõitjaid Gerd Kanterit, Jüri Jaansonit ja Tõnu Endreksoni.
 Hollandis Amsterdamis tuli esiettekandele Arvo Pärdi teos "O-Antiphonen", segakooriteose "7 Magnificat-Antiphonen" versioon kaheksale tšellole.
 Põltsamaal avati Kesk-Eesti suurim kunstigalerii pART, mis keskendub kutseliste kunstnike loomingu tutvustamisele.

22. oktoober
 Uganda pealinnas Kampalas leppisid kolm Aafrika regionaalset kaubandusorganisatsiooni (Lõuna-Aafrika Arenguühendus (SADC), Ida-Aafrika Ühendus (EAC) ja Ida- ja Lõuna-Aafrika Ühisturg (Comesa)) kokku 26 Aafrika riiki hõlmava vabakaubanduspiirkonna loomises.
 Ameerika Ühendriikide staabiülemate komitee esimees admiral Michael Mullen kinnitas Riiat ja Vilniust külastades, et Baltimaad võivad rünnaku korral loota NATO kaitsele.
 Lõuna-Osseetia peaministriks sai Põhja-Osseetiast pärit endine FSB töötaja Aslanbek Bulatsev.
 Gruusia saab rahvusvahelistelt era- ja riiklikelt doonoritelt sõja tagajärgede likvideerimiseks 4,55 miljardit USA dollarit. Eesti toetab Gruusiat 2008.–2009. aastal 17 miljoni krooniga.
 India saatis Kuule mehitamata kosmoselaeva Chandrayaan 1, mis koostab Kuu pinnast ruumilise atlase ja kaardistab Kuul leiduvaid mineraale.
 New Yorgis valiti Eesti esmakordselt ÜRO majandus- ja sotsiaalnõukogu ECOSOC-i liikmeks. Liikmesus kestab 2009. aasta algusest 2011. aasta lõpuni.
 Eesti Riigikogu pikendas Eesti kaitseväe missiooni Afganistanis aasta võrra ning otsustas suurendada seal viibivate kaitseväelaste arvu 150-lt 170-le.
 Eesti Teaduste Akadeemia 70. aastapäevale pühendatud üldkogu istungil anti meditsiinidoktor Lembit Allikmetsale üle Karl Schlossmanni medal.
 Sihtasutuse Kultuurileht komisjon otsustas, et ajalehe Sirp peatoimetajana jätkab ka järgmised viis aastat Kaarel Tarand.
 Pärnu Endla teatris lõppes viiepäevane rahvusvaheline laste- ja noorteteatri festival NB Festival.

23. oktoober
 Euroopa Komisjoni volinik Louis Michel ja Kuuba välisminister Felipe Pérez Roque allkirjastasid leppe, millega taastatakse ametlikult Euroopa Liidu ja Kuuba vahelised suhted.
 Euroopa Parlament võttis vastu resolutsiooni, milles tunnistati Nõukogude režiimi tegevus, mis põhjustas golodomori nime all tuntud Ukraina 1932.–1933. aasta näljahäda, "kohutavaks Ukraina rahva vastaseks ja inimsusvastaseks kuriteoks" ning kutsus pärast Nõukogude Liidu lagunemist tekkinud riike üles uurima arhiive selle sündmuse põhjuste ja tagajärgede täielikuks väljaselgitamiseks. 
 Euroopa Parlamendi 2008. aasta Sahharovi mõttevabaduse auhinna pälvis Hiina inimõiguslane ja keskkonnakaitsja Hu Jia.
 Lääne-Indias Jaipurist umbes 200 km kaugusel Deegi linnas illegaalses ilutulestikutehases toimunud plahvatuse tagajärjel sai vähemalt 27 inimest surma ja 20 vigastada.
 Eesti president Toomas Hendrik Ilves kohtus töövisiidil Saksamaale Saksamaa presidendi Horst Köhleriga ning pidas Humboldti Ülikoolis peamiselt maailma julgeolekut puudutava loengu. 
 Eesti valitsus otsustas 2009. aasta algusest jagada Eesti Raudtee kaheks firmaks – raudtee infrastruktuuriga hakkab tegelema AS EVR Infra ja kaubaveoga AS EVR Cargo.
 Tallinnas toimunud konverentsil "Aasta Põllumees 2008" valiti aasta põllumeheks teraviljakasvataja Mati Nurm Puide talust Hummuli vallast.
 Otepää uueks vallavanemaks valiti reformierakondlane Meelis Mälberg.
 Narva linnavalitsus otsustas, et linn astub Ida-Virumaa omavalitsuste liidust välja, sest osalemisest saadav kasu on tunduvalt väiksem kui linna enda rahaline panus.

24. oktoober
 Hiina pealinnas Pekingis algas 45 Euroopa ja Aasia riigi tippkohtumine, kus kõne all on peamiselt maailma majanduse olukord.
 Eesti peaminister Andrus Ansip kohtus Pekingis Mongoolia presidendi Nambarõn Enhbajariga. Räägiti muu hulgas põlevkivi kasutamise alasest koostööst, maailma majandusest ja suhetest Venemaaga.
 Austria pealinnas Viinis erakorralisele kohtumisele kogunenud OPEC-i liikmesriikide esindajad otsustasid alates novembrist vähendada nafta tootmist 1,5 miljoni barreli võrra päevas, et pidurdada nafta hinnalangust.
 Guinea-Bissaus mais levima hakanud koolerasse on UNICEF-i teatel surnud üle 200 inimese; haigestunuid on kokku vähemalt 12 220.
 Jeemenis Ḩaḑramawti kubernerkonnas on paduvihmadest tingitud tulvade tagajärjel hukkunud mitukümmend inimest ning kümned tuhanded on evakueeritud.
 Eestit külastas Horvaatia välisminister Gordan Jandroković, kes kohtus president Toomas Hendrik Ilvese, välisminister Urmas Paeti ja Riigikogu Euroopa Liidu asjade komisjoni esimehe Marko Mihkelsoniga.
 Tallinnas algas kahepäevane Välisministeeriumi, Rahvusvahelise Kaitseuuringute Keskuse ja Välispoliitika Instituudi korraldatud Eesti välispoliitika ja diplomaatia 90. aastapäeva konverents.
 Hiiumaal Lehtmas avas AS Dagöplast Eesti esimese biolaguneva kile tootmise tehase.
 MTÜ Saarte Turismiarenduskeskus nõukogu valis Saaremaad tutvustavaks tunnuslauseks "Saaremaa – hästi hoitud saladus".

25. oktoober
 Iisraeli välisminister ja valitseva Kadima partei juht Tzipi Livni lõpetas ummikusse jooksnud läbirääkimised uue valitsuskoalitsiooni moodustamiseks ning otsustas teha president Shim'on Peresele ettepaneku kuulutada välja ennetähtaegsed parlamendivalimised.
 Saksamaa Kristlik-Sotsiaalne Liit (CSU) valis oma uueks esimeheks põllumajandusministri Horst Seehoferi. Ühtlasi saab temast Baieri liidumaa peaminister.
 Pakistani väejuhatuse teatel vallutasid nende väed Ţālebāni võitlejatelt Afganistani piiri äärse Bājauri piirkonna, mida mässulised kasutasid baasina Afganistani ründamisel.
 Island saavutas Rahvusvaheline valuutafondiga kokkuleppe umbes 2,1 miljardi USA dollari suuruse laenu saamises.
 Birma sõjaväeline valitsus mõistis kuuele 2007. aasta septembris toimunud buda munkade juhitud meeleavaldustel osalenud aktivistile pikaajalised vanglakaristused.
 Taibeis toimus Taiwani iseseisvuse pooldajate korraldatud massimeeleavaldus, millega protestiti president Ma Yingjiu liigse Hiina-sõbralikkuse vastu.
 Eestis maeti Sinimäe kalmistule ümber lahingupaikadest leitud 39 punaarmee sõduri säilmed.
 Eestis Jõhvi Kontserdimajas toimus Eesti Vabariigi 90. aastapäevale ning Euroopa 2008 kultuuridevahelise dialoogi aastale pühendatud Ida-Virumaa rahvuskultuuride festivali lõppkontsert.
 Tartus Raadi kalmistul avati Baltimaade üliõpilaste laulu-ja tantsupidude Gaudeamus ning mitme üleriigilise tantsupeo lavastaja tantsupedagoog Enn Madi 65. sünniaastapäeva puhul talle pühendatud mälestuskivi.

26. oktoober
 Leedus peetud parlamendivalimiste teises voorus saavutas võidu opositsiooniline konservatiivide ja kristlike demokraatide erakond Isamaaliit.
 Soomes toimunud kohalike omavalitsuste volikogude valimised võitis Rahvuslik Koonderakond.
 Brasiilias toimus kohalike valimiste teine voor.
 Süüria teatel hukkus USA helikopterite rünnakus Süürias Iraagi piiri ääres tähtsaima piiriületuspunkti ja Iraagi põgenikele rajatud Punase Poolkuu põgenikelaagri asukoha Abū Kamāli lähedal kaheksa tsiviilisikut, kellest neli olid lapsed. USA on varem süüdistanud Abū Kamālis varjuvaid Al-Qā‘idah võitlejaid Iraagi piiri ületamises. 
 Kongo Demokraatliku Vabariigi idaosas vallutasid valitsuse vastu võitlevad tutsi mässulised Laurent Nkunda juhtimisel tähtsa valitsusvägede tugipunkti Rumangabo Põhja-Kivu provintsis, Virunga rahvuspargi keskuse lähedal. Arvukate ÜRO rahuvalvejõudude kohalviibimisest hoolimata jätkub riigis verevalamine, mille eest on oma kodudest põgenenud rohkem kui miljon inimest.
 Liibanonis kohtusid šiiitliku organisatsiooni Ḩizb Allāh juht Ḩasan Naşrallāh ja parlamendi sunniidist esimees Sa‘d al-Ḩarīrī, et arutada võimalusi oma erimeelsustest üle saada.
 Itaalia pealinnas Roomas toimus opositsiooni korraldatud meeleavaldus, millega sajad tuhanded inimesed protestisid Silvio Berlusconi parempoolse valitsuse vastu.
 Poola pealinnas Varssavis avati täispikkuses põhja-lõuna metrooliin, mille ehitamist alustati aastal 1983.
 Afganistanis Badakhshāni provintsis toimus 5,6-palline maavärin; teadaolevaid ohvreid pole.
 Indoneesias Sulawesi saarel toimus 6,4-palline maavärin. Ohvreid ei olnud.
 Ameerika Ühendriikides Californias toimus kaks maavärinat – Petrolia linna lähedal 5,1- ja Fort Rossi lähedal 4,1-palline. Ohvritest teatatud ei ole.
 Saksamaal Duisburgis Marxlohi eeslinnas avati Saksamaa suurim mošee, mis mahutab 1200 inimest.
 Hiinas Chongqingi meditsiiniülikooli linnakus avati 34 meetri kõrgune roostevabast terasest Mao Zedongi ausammas.
 Eestis Valgamaal Taagepera lähedal alustati talgutega Mulgi kultuuri ja traditsioone tutvustava näidistalu rajamist Sooglemäe tallu, mille annetasid Mulgi kultuuri instituudile Taagepera mõisa omanikud.
 Rakveres algasid nädala kestvad kirikupäevad, mille raames toimuvad muu hulgas vestlusõhtud ja ajalookonverents.

27. oktoober
 Gruusia president Mihheil Saakašvili vabastas peaministri ametist Lado Gurgenidze ja esitas uue peaministri kandidaadiks Grigol Mgaloblišvili.
 Zimbabwe pealinnas Harares toimunud järjekordsetel valitsusläbirääkimistel president Robert Mugabe ja peaministrikandidaadi Morgan Tsvangirai vahel osalesid ka naaberriikide Lõuna-Aafrika Vabariigi, Angola, Mosambiigi ja Svaasimaa esindajad. Üksmeelt ei saavutatud eelkõige seetõttu, et ei jõutud kokkuleppele politseiministri ametikoha jagamises.
 Indias Jammu ja Kashmiri osariigis algas Kashmiri separatistide korraldatud üldstreik. 
 Sudaanis tapeti viis 19. oktoobril röövitud hiina naftatööstuse töölist. Hiinlasi on ka varem röövitud, kuid nad on siiani alati vabaks lastud. Hiina on Sudaani suurim välisinvestor ning kohalikus naftatööstuses töötab umbes 20 000 hiinlast.
 USA-s esitati kahele eelmisel nädalal vahistatud mehele süüdistus rohkem kui saja mustanahalise, nende hulgas Barack Obama mõrva kavandamises. 
 Helsingis algas kahepäevane Põhjamaade ja Baltimaade peaministrite nõupidamine, kus osaleb ka Eesti peaminister Andrus Ansip.
 Šveitsis Lausanne'is avati metroo. Lausanne on maailma väikseim metrooga linn.
 Tšehhi pealinna Prahat külastav USA sisejulgeolekuminister Michael Chertoff teatas, et Eesti, Läti, Leedu, Tšehhi, Slovakkia, Ungari ning Lõuna-Korea kodanikud saavad USA-sse viisavabalt reisida alates 17. novembrist 2008.
 Austraaliasse turistina või äriasjus sõitvatele Eesti kodanikele hakkas kehtima viisavabadus.
 Eesti keskkonnaminister Jaanus Tamkivi osales Luxembourgis Euroopa Liidu kalandusnõukogu istungil, kus määrati 2009. aasta Läänemere kalapüügikvoodid; enamik Eesti püügikvoote mõnevõrra vähenes.
 Rao Heidmetsa animafilm "Kaasasündinud kohustused" pälvis Norras Fredrikstadi filmifestivalil peaauhinna Kuldse Gunnari.

28. oktoober
 Maldiivide esimeseks demokraatlikult valitud presidendiks saab endine poliitvang Mohamed Anni Nasheed, kes saavutas presidendivalimistel võidu riiki 30 aastat juhtinud Maumoon Abdul Gayoomi üle.
 Leedu president Valdas Adamkus andis üldvalimised võitnud konservatiivide liidrile Andrius Kubiliusele volitused valitsuse moodustamiseks.
 Namiibia, Botswana, Lõuna-Aafrika Vabariik ja Zimbabwe avasid esimese pärast 1999. aastat toimuva ametliku elevandiluu oksjoni, mille tulu investeeritakse elevantide kaitsmisse. Hiina ja Jaapani ostjatele müüakse ilma edasimüügi õiguseta üle 100 tonni loomulikku surma surnud elevantide võhkasid.
 Süüria otsustas USA Abū Kamāli helikopterirünnaku tõttu sulgeda Damaskuse ameerika kooli ja kultuurikeskuse.
 Eestis viibis visiidil Makedoonia asepeaminister Ivica Bocevski.
 Eesti välisminister Urmas Paet osales Peterburis Põhjamõõtme välisministrite kohtumisel, kus kõne all olid peamiselt transporditeemad.
 Eesti põllumajandusminister Helir-Valdor Seeder alustas kolmepäevast visiiti Türgis.
 Eesti Rahvusringhäälingu juhatuse esimees Margus Allikmaa ning haridus- ja teadusminister Tõnis Lukas allkirjastasid ühiste kavatsuste protokolli, mille eesmärk on teaduse populariseerimine Rahvusringhäälingu kanalites.
 Eestis peatas Kehra paberivabrik Horizon ajutiselt oma tootmise, sest Eesti Gaas keeras tehase võlgnevuste tõttu gaasi kinni.
 Tallinnas Kanuti Gildi saalis andis oma viimase kontserdi 18 aastat tegutsenud Eriti Kurva Muusika Ansambel.

29. oktoober
 Pakistanis Belutšistani provintsis Quetta linna lähedal toimus 6,2-palline maavärin, mille tagajärjel hukkus vähemalt 175 ja sai vigastada mitusada inimest.
 Kongo DV idaosas Põhja-Kivu provintsi halduskeskuses Gomas põgenesid paanikas inimesed ja valitsusvägede sõdurid linnale lähenevate Laurent Nkunda vägede eest.
 Ameerika Ühendriikide väed andsid Iraagi võimudele üle Iraani piiri ääres paikneva Wāsiţi kubernerkonna. Iraagi 18 kubernerkonnast on USA vägede kontrolli alla jäänud veel viis. 
 Helsingis istungit pidav Põhjamaade Nõukogu valis Erkki Tuomioja asemele oma uueks presidendiks Rootsi sotsiaaldemokraadist parlamendiliikme Sinikka Bohlini.
 Ameerika Ühendriikides tegid lõpliku otsuse ühinemiseks riigi suuruselt kolmas lennukompanii Delta Air Lines ja suuruselt viies lennukompanii Northwest Airlines. Moodustuv ettevõte saab nimeks Delta ning see on maailma suurim lennufirma.
 Microsoft, Google ja Yahoo leppisid kokku reeglites, mis aitavad kaitsta inimeste sõnavabadust ja privaatsust Internetis. 
 Maailma Looduse Fond (WWF) avaldas raporti, mille järgi on Eesti ökoloogiline jalajälg ühe elaniku kohta maailmas 9. kohal.

30. oktoober
 Sambias toimusid presidendivalimised.
 Venemaa president Dmitri Medvedev vabastas ametist Inguššia presidendi Murat Zjazikovi.
 Indias Assami osariigis Guwāhātis ja veel kolmes linnas toimunud 12 plahvatuses sai vähemalt 76 inimest surma ja 300 vigastada.
 Lätis algas kahepäevane regionaalhaiglate töötajate streik, millega meditsiinitöötajad nõuavad kõrgemat palka.
 Eesti president Toomas Hendrik Ilves võttis vastu Helsingis resideeriva Peruu Vabariigi suursaadiku Félix C. Calderóni volikirja.
 Eesti Kunstnike Liidu, Maalikunstnike Liidu ja Eesti Kultuurkapitali välja antava Konrad Mäe medali sai abstraktsionist Lola Liivat retrospektiivnäituste "Kulg" ja "Kogu" eest.
 Saksamaal Berliinis suleti 1926. aastal rajatud Tempelhofi lennujaam, mis oli maailma esimene metrooga seotud lennujaam

31. oktoober
 Inguššia parlament kinnitas Venemaa presidendi Dmitri Medvedevi esitatud Junus-bek Jevkurovi Inguššia presidendiks.
 Pakistani Loodealadel Wazīristānis hukkus USA õhurünnakutes vähemalt 20 inimest.
 Liibüa juht Mu‘ammar al-Qadhdhāfī alustas kolmepäevast visiiti Venemaale.
 Euroopa Parlamendi sotsiaaldemokraadist liige Andres Tarand teatas, et ei kavatse kandideerida Euroopa Parlamendi uude koosseisu ega ühelegi teisele poliitilisele ametikohale.
 Eestis Paides riivas AS Kalev Paide Tootmises laadimisestakaadil kaupa maha laadinud tõstukijuht kaubaalusega lämmastikhappe konteinerit, kust voolas umbes 150 ruutmeetri suurusele alale maha 900 liitrit lämmastikhapet.

 2008-10